
RAPORT  COMUN

asupra propunerii legislative privind modificarea Legii nr.283 din 14 decembrie 2011 privind aprobarea Ordonanței de urgență a Guvernului nr.80/2010 pentru completarea art.11 din Ordonanța de urgență a Guvernului nr.37/2008 privind reglementarea unor măsuri financiare în domeniul bugetar
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 313 din 3 septembrie 2012, cu dezbaterea pe fond a propunerii legislative privind modificarea Legii nr.283 din 14 decembrie 2011 privind aprobarea Ordonanței de urgență a Guvernului nr.80/2010 pentru completarea art.11 din Ordonanța de urgență a Guvernului nr.37/2008 privind reglementarea unor măsuri financiare în domeniul bugetar.
La întocmirea prezentului raport, Comisiile au avut în vedere: 

· avizul favorabil al Consiliului Legislativ (nr.226/22.03.2012)

· avizul negativ al Comisiei juridice, de disciplină şi imunităţi (nr.31/647/17.09.2012)

· avizul negativ al Comisiei pentru egalitatea de şanse pentru femei şi bărbaţi (nr.37/286/19.09.2012)

· punctul de vedere negativ al Guvernului (nr.673/12.04.2012).


Propunerea legislativă are ca obiect de reglementare completarea Legii nr.283/2011 privind aprobarea Ordonanţei de urgenţă a Guvernului nr. 80/2010 pentru completarea art.11 din Ordonanţa de urgenţă a Guvernului nr.37/2008 privind reglementarea unor măsuri financiare în domeniul bugetar, cu 4 noi articole, art.24 -27, în sensul majorării drepturilor afectate de Legea nr.118/2010 privind unele măsuri necesare în vederea restabilirii echilibrului bugetar, cu modificările şi completările ulterioare, precum şi în sensul abrogării unor măsuri de reducere a cheltuielilor bugetare aplicabile în anul 2012.

Comisiile propun Plenului Camerei Deputaţilor respingerea iniţiativei legislative din următoarele considerente:
· potrivit prevederilor Ordonanţei de urgenţă a Guvernului nr.19/2012 privind aprobarea unor măsuri pentru recuperarea reducerilor salariale, cuantumul brut al salariilor de bază, soldelor funcţiei de bază, precum şi al indemnizaţiilor de încadrare, ale personalul plătit din fonduri publice a fost majorat cu 8% începând cu data de 1 iunie 2012, faţă de nivelul acordat pentru luna mai 2012 şi urmează a fi majorat cu 7,4% începând cu data de 1 decembrie 2012, faţă de nivelul acordat pentru luna noiembrie 2012;
· potrivit normele de tehnică legislativă, intervenţiile legislative ar fi trebuit să se refere la completarea art.II din Ordonanţa de urgenţă a Guvernului nr.80/2010, şi nu la modificarea Legii nr.283/2011, care este actul normativ prin care respectiva ordonanţă de urgenţă a fost aprobată, întrucât dispoziţiile de modificare şi de completare se încorporează, de la data intrării lor în vigoare, în actul normativ de bază, identificându-se cu acesta.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterea iniţiativei legislative au participat în calitate de invitaţi, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-na Georgeta Jugănaru – director 
· d-l Ion Gibescu – director.

În conformitate cu prevederile art.63 din Regulamentul Camerei Deputaţilor, Comisiile au dezbătut propunerea legislativă în şedinţa comună din data de 24 septembrie 2012.

La lucrările comisiei au fost prezenţi 54 deputaţi din totalul de 55 membri ai celor două comisii.
Raportul comisiilor a fost adoptat cu majoritate de voturi.
Propunerea legislativă a fost respinsă de Senat în şedinţa din 25 iunie 2012.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

